Pomatoschistus microps

Pomatoschistus microps Pomatoschistus generoko animalia da. Arrainen barruko Actinopterygii klasean sailkatzen da, Gobiidae familian.

 Deskribapena 
Euskal Herriko ur kontinentaletan aurkitzen diren arrain-espezie guztien artean, bokaletako zarboa da txikiena, bere luzera osoak gutxitan gainditzen baititu 4 cm. Bizkarreko bi hegats ditu, lehena erradio arantzatsuz osatua; kaudala biribildua da eta bi bentralak elkartzen dira finkatzaile gisa erabiltzen duten bentosa moduko bat osatuz; hegats hauen txertatzea oso aurrean dago, pektoralen bertikalean. Ahoa terminala da, handi samarra, beheko ezpainak gainditu egiten du goikoa. Zuri-horixka kolorekoa; bizkarra beltzez fin-fin tantotua dago.

 Biologia eta ohiturak 
Arrain hauek eurihalinoak dira, bai gatz kontzentrazio handia duten uretan eta bai ur gezetan bizi daitezke. Haien ohiturak sedentarioak dira; hondoan bizi dira, harrien artean, bentraleko hegatsetan sostengatua, gaitasun hau erabiltzen dute substratuari atxikitzeko.

Udaberrian hazten da estaltze garaia eta udan ere jarraitzen du. Tarte horretan hainbat aldiz errun dezakete. Hondo hondartsua aukeratu ondoren, arrak habia bat zulatzen du harri bat edo oskol huts baten estalkia erabiliz. Ondoren, habiara eramateko emeak biltzen ditu eta bertan arrautzak erruten dituzte; hauek itsaskorrak dira eta zuloaren hormetan itsatsita geratzen dira. Ondoren emeak lekutik irten egiten du eta arrak errunaldia ernaltzen du, ondoren kumeak zaintzeko ardura hartuz.

Bokaletako zarboa funtsean haragijalea da eta bere elikadura ornogabe bentonikoek eta batez ere krustazeoek osatzen dute.

 Banaketa, habitata eta egoera 
Espeziearen banaketa-eremua Ipar-Atlantikoko kostetan zehar hedatzen da, Mediterraneoan eta Itsaso Beltzean ere barneratzen da.

Gure uretan Irulaerreka eta Urola ibaien bokaletan eta Orioko eta Gernikako paduretan harrapatu da, beraz, ziur asko Euskal kostalde osoan zehar zabalduko da.

Ur gazietan aurkitu izan da beti; badirudi padura eta estuarioak nahiago dituela, edo ibaien azken tarteak, itsasoaren bokaletik hurbil, non mareen eragina nabaritzen den, Hondo hareatsuak edo harri-koskorrak,  non lurperatzen edo ezkutatzen den, dira bere habitat ohikoena.

Tamaina eta ohitura zuhurrengatik aurkitzea zaila den arren, nahiko ugaria den arraina da eta adierazitako lekuetan aurkitzen diren populazioak garrantzitsuak dira.

 Erreferentziak 

 Ikus, gainera 
 Pomatoschistus
 Gobiidae

 Kanpo estekak 
 FhisBase.org

Kategoria:Gobiinae
Kategoria:1837. urtean deskribatutako taxoiak
Kategoria:Mediterraneoko arrainak
Kategoria:Baltikoko arrainak
Kategoria:Aljeriako arrainak
Kategoria:Bizkaiko Golkoko arrainak
Kategoria:Iberiar kostako arrainak
Kategoria:Ipar itsasoko arrainak
Kategoria:Norvegiako itsasoko arrainak